Ngoepe: ‘Skrap vierjaar-LLB-graad’Die afgetrede regter-president Bernard Ngoepe het ŉ beroep op Suid-Afrikaanse universiteite gedoen om die vierjaar-LLB-graad te skrap, berig Saturday Star. “In die ou dae is jy nie eers toegelaat om vir ŉ LLB te registreer as jy nie ŉ junior-graad gehad het nie,” het Ngoepe aan die koerant gesê. Hy sê die voorgraadse LLB is ŉ “verheerlikte” BProc. Die BProc-graad het weggeval en is met die LLB-graad vervang. “Hulle het die BProc-graad gevat, een of twee vakke bygesit en dit ŉ LLB genoem.” Ngoepe se beroep kom nadat Wits die week aangekondig het dat hy sy voorgraadse LLB-graad gaan vervang met ŉ LLB nagraadse-program. “In vergaderings met regsfirmas en lede van balie is een assessering eenvormig ontvang – die vierjaar voorgraadse LLB berei studente nie behoorlik voor vir die regsprofessie nie,” het Buhle Zuma, woordvoerder van Wits, met die aankondiging gesê. Ngoepe sê die BProc-graad moes by universiteite behoue gebly het as intreepunt tot die professie waarna studente dan verder tot ŉ LLB-graad kan studeer.